THCOM ลงนามกับ “อินโฟแซท” ให้บริการโทรทัศน์ผ่านดาวเทียมในลาว
THCOM ลงนามในสัญญาระยะยาวกับ "อินโฟแซท" ให้บริการโทรทัศน์ผ่านดาวเทียมแบบ Direct-to-Home ในลาว
11 ต.ค. 2559

บริษัท ไทยคม จำกัด (มหาชน) หรือ THCOM ผู้ให้บริการธุรกิจดาวเทียมไทย ประกาศความสำเร็จในการบรรลุข้อตกลงในสัญญากับบริษัท อินโฟแซท จำกัด (Infosat) ผู้นำการให้บริการโทรทัศน์ผ่านดาวเทียมแบบ Direct-to-Home (DTH) ในสาธารณรัฐประชาธิปไตยประชาชนลาว (สปป.ลาว) โดยไว้วางใจเลือกใช้สัญญาณดาวเทียมไทยคม 8 เพื่อถ่ายทอดสัญญาณโทรทัศน์ผ่านดาวเทียมบนแพลตฟอร์มใหม่ล่าสุด
โดย นายปฐมภพ สุวรรณศิริ หัวหน้าคณะผู้บริหาร ด้านการค้า ของ THCOM เปิดเผยว่า อินโฟแซท สาขา สปป.ลาว ได้ลงนามในสัญญาระยะยาวเพื่อเช่าใช้ช่องสัญญาณในระบบเคยู-แบนด์ บนดาวเทียมไทยคม 8 โดยการบรรลุข้อตกลงดังกล่าว ถือเป็นการเน้นย้ำความสำเร็จของการดำเนินตามแผนกลยุทธ์การทำการตลาดในภูมิภาคอาเซียนของไทยคม และพันธะสัญญาในการส่งมอบช่องสัญญาณดาวเทียมที่มีคุณภาพสูงเพื่อให้บริการในภูมิภาค
ทั้งนี้ อินโฟแซท สาขา สปป.ลาว มีความมุ่งหมายที่จะสร้างแพลตฟอร์มโทรทัศน์ผ่านดาวเทียมแบบ Direct-to-Home เพื่อตอบสนองความต้องการใช้งานในระบบเคยู-แบนด์ที่เพิ่มขึ้นใน สปป.ลาว โดยแพลตฟอร์มดังกล่าวมีความพร้อมในการให้บริการมากกว่า 15 ช่องรายการ ทั้งในรูปแบบความคมชัดปกติ (SD) และในรูปแบบความคมชัดสูง (HD)
“ดาวเทียมไทยคม 8 มีความพร้อมในการให้บริการเพื่อรองรับความต้องการใช้งานช่องสัญญาณดาวเทียมในระบบเคยู-แบนด์ ที่สูงขึ้นอย่างต่อเนื่องในอุตสาหกรรมบรอดคาสต์ของเอเชียและแอฟริกา เนื่องจากการมีช่องสัญญาณที่มีปริมาณมากเพียงพอ ทำให้สามารถที่จะสนับสนุนการเปลี่ยนผ่านของการถ่ายทอดช่องรายการโทรทัศน์จากการถ่ายทอดในรูปแบบ SD  เป็นรูปแบบ HD ได้…ไทยคมเชื่อมั่นว่าด้วยสัญญาณที่มีศักยภาพสูงของดาวเทียมไทยคม 8 จะช่วยสนับสนุนให้เกิดการให้บริการบรอดคาสต์ที่ล้ำสมัยมากยิ่งขึ้นใน สปป.ลาว”นายปฐมภพ กล่าว
ด้าน นายสมสุข สุขสวัสดิ์ ผู้จัดการ อินโฟแซท สาขา สปป.ลาว กล่าวว่า อินโฟแซท สาขา สปป.ลาว มุ่งหวังที่จะส่งมอบบริการด้านบรอดคาสต์ให้กับผู้ชมโดยใช้สัญญาณดาวเทียมไทยคม 8 โดยในปัจจุบันบริษัท มีขีดสามารถในการให้บริการโทรทัศน์ผ่านดาวเทียมแบบ Direct-to-Home  ให้กับผู้ชมทั่วประเทศ ทั้งในรูปแบบ SD และในรูปแบบ HD
อนึ่ง ดาวเทียมไทยคม 8 ได้รับการออกแบบให้มีช่องสัญญาณแบบเคยู-แบนด์ รวมทั้งสิ้น 24 ช่องสัญญาณ ครอบคลุมพื้นที่การให้บริการในประเทศไทย เอเชียใต้ และแอฟริกา โดยได้ขึ้นสู่วงโคจรที่ตำแหน่ง 78.5 องศาตะวันออก เพื่อตอกย้ำความเป็นดาวเทียมที่มีจำนวนจานรับสัญญาณสูง (Hot Bird) โดยมีลักษณะของการ Collocation กับดาวเทียมไทยคม 5 และ 6 ที่ประจำอยู่ในวงโคจรเดียวกัน และเริ่มให้บริการตั้งแต่เดือนก.ค.59